เกษตรเชียงใหม่ ชูแหนแดงช่วยเกษตรกรลดต้นทุน ฝ่าวิกฤติ “ปุ๋ยเคมีแพง”
นายเจริญ พิมพ์ขาล เกษตรจังหวัดเชียงใหม่ เปิดเผยว่า สำนักงานเกษตรจังหวัดเชียงใหม่ ตระหนักถึงผลกระทบจากราคาปัจจัยการผลิตที่สูงขึ้น โดยเฉพาะปุ๋ยเคมี เกษตรกรได้รับความเดือดร้อนจากภาวะดังกล่าว สำนักงานเกษตรจังหวัดเชียงใหม่ จึงได้กำหนดมาตรการช่วยเหลือเกษตรกร โดยให้สำนักงานเกษตรอำเภอทั้ง 25 อำเภอ ส่งเสริมเกษตรกรใช้และผลิตปุ๋ยอินทรีย์และปุ๋ยชีวภาพ ในการผลิตโดยถ่ายทอดองค์ความรู้พร้อมฝึกปฏิบัติในชุมชนของเกษตรกรในพื้นที่ ผ่านศูนย์จัดการดินปุ๋ยชุมชนประจำอำเภอ โดยเน้นวัสดุที่มีตามธรรมชาติและหาได้ง่ายในพื้นที่ เช่น ใบลำไย ถั่วเหลือง หรือฟางข้าว และอีกหนึ่งชนิดที่สำคัญคือ “แหนแดง” เป็นเฟิร์นน้ำขนาดเล็กพบอยู่ทั่วไปบริเวณน้ำนิ่ง มีคุณสมบัติเป็นทั้งปุ๋ยพืชสด ปุ๋ยชีวภาพและอาหารสัตว์ เนื่องจากในใบของแหนแดงมีสาหร่ายสีเขียวแกมน้ำเงินอาศัยอยู่ ซึ่งสามารถตรึงไนโตรเจนจากอากาศได้ ทำให้แหนแดงเจริญเติบโตได้เร็วและมีไนโตรเจนเป็นองค์ประกอบสูงและสามารถสลายตัวได้ง่ายและปลดปล่อยไนโตรเจนและธาตุอาหารพืชอื่นๆ ออกมาได้เร็ว โดยเฉพาะอย่างยิ่งในข้าวที่ต้องการไนโตรเจนสูงในการเจริญเติบโตและให้ผลผลิต ซึ่งเกษตรกรสามารถเพาะเลี้ยงขยายพันธุ์ได้เองไม่ยุ่งยากเกษตรกรที่สนใจสามารถสอบถามเพิ่มเติมได้ที่ สำนักงานเกษตรอำเภอ สำนักงานเกษตรจังหวัดโทร. 0-5311-2478